KOMISIJOS REGLAMENTAS (ES) Nr. 1196/2009
2009 m. gruodžio 4 d.
kuriuo uždraudžiama su bet kurios valstybės narės vėliava plaukiojantiems laivams žvejoti paprastuosius jūrinius ešerius ŽŠVAO reguliuojamo rajono 3M kvadrate
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal bendrąją žuvininkystės politiką (1), ypač į jo 26 straipsnio 4 dalį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (2), ypač į jo 21 straipsnio 3 dalį,
kadangi:
(1)
2009 m. sausio 16 d. Tarybos reglamentu (EB) Nr. 43/2009, kuriuo 2009 metams nustatomos tam tikrų žuvų išteklių ir žuvų išteklių grupių žvejybos galimybės ir susijusios sąlygos, taikomos Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus (3), nustatomos kvotos 2009 metams, visų pirma tam tikrų Žvejybos šiaurės vakarų Atlante organizacijos (ŽŠVAO, angl. NAFO) reguliuojamų išteklių žuvų žvejybos kvotos.
(2)
Remiantis Komisijai pateikta informacija, žvejodami šio reglamento priede nurodytų išteklių žuvis, Bendrijos ir kitų susitariančiųjų šalių laivai išnaudojo 2009 metams skirtą bendrą leidžiamą sužvejoti kiekį (BLSK).
(3)
Todėl, vadovaujantis pirmiau minėto reglamento 1 išnaša, būtina uždrausti žvejoti, laikyti laivuose, perkrauti ir iškrauti tų išteklių žuvis,
PRIĖMĖ ŠĮ REGLAMENTĄ:
1 straipsnis
Kvotos išnaudojimas
Šio reglamento priede nurodytoms ŽŠVAO susitariančiosioms šalims 2009 metams skirtas bendras leidžiamas sužvejoti tame priede nurodytų išteklių žuvų kiekis laikomas išnaudotu.
2 straipsnis
Draudimas
Laivams, kurie plaukioja su šio reglamento priede nurodytų valstybių narių vėliavomis arba yra tose valstybėse narėse registruoti, uždraudžiama žvejoti tame priede nurodytų išteklių žuvis. Taip pat draudžiama laivuose laikyti, perkrauti arba iškrauti tų laivų sužvejotas minėtų išteklių žuvis.
3 straipsnis
Įsigaliojimas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. gruodžio 4 d.